钦定古今图书集成/明伦汇编/闺媛典/第030卷 > 《海州刺史裴君夫人李氏墓志铭》前人
## 钦定古今图书集成/明伦汇编/闺媛典/第030卷 > 《海州刺史裴君夫人李氏墓志铭》前人

夫人赞皇县君李氏，赵郡高邑人也。六代祖素立，安
南都护。五代祖休烈，赵州刺史。高祖讳志远，天官侍
郎。曾祖讳畬，国子司业。祖讳承，工部尚书，湖南观察
使。考讳藩，门下侍郎，同平章事，赠户部尚书。夫人讳
娥，相国长女也。适河东裴君克谅，谅今为海州刺史。
一子曰鐬，左卫骑曹参军。一女适陇西李遂，遂为寿
“州刺史参军。”由此而上，得于《国史家谍》云：“夫人为相
门之女，邦君之妻，不以华贵骄人，能用恭俭克己，抚
下若子，敬夫如宾。衣食之馀，旁给五服，亲族之饥寒
者。又有馀散活先代仆使之老病者。又有馀分施佛
寺僧徒之不足者。澣衣菲食，服勤礼法。礼法之外，讽
释典，持直言，栖心空门，等观生死。故”治家之日，欣然
自适；捐馆之夕，恬然如归。宝历三年三月一日，疾终
于海州官第。其岁十一月十四日，归祔于某所先茔，
享年五十有四。夫人之从裴君也，历官九任，凡三十
一年，族睦家肥，辅佐之力也。由此而上，得于《裴君状》
云：“夫源远者流长，根深者枝茂。”噫！李氏之世禄也，德
有所从来矧？相国端方廉雅，孝友忠肃，自从事彭城，
登庸宰府，不以夷险而迁其道，宜乎居极位，享贤名
也。夫人敬恭勤俭，柔顺慈惠，自女于室归于家，不以
初终而怠其行，宜乎启封邑光德门也。裴君修文达
政，洁己爱人，自佐邑从军，连牧二郡，不以寒暑而易
其心，宜乎荷百禄，号良二千石也。呜呼！非此父不生
其女，非是夫不称是妻，斯所谓“类以相从，合而具美”
者也。论撰表志，其可阙乎？铭曰：

高邑之祥，降于李氏。相门之庆，锺于女子。女子有行，
归老裴君。君亦良士，宜贤夫人。夫人虽殁，风躅具存。
勒铭泉户，作范闺门。